**Scânteia**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Soarele răsare din orice colț de umbră,

îmi spuneai după fiecare somn

ce te înghițea cu tot cu mâna-mi

prinsă de ultimul fir de păr

lăsat în urmă să îți găsească drumul de întoarcere

spre degetele-mi crispate de culorile

în care te puteam vopsi pe jumătate în întuneric.

Jumătatea cealaltă, scufundată

între plânsetul unui copil

şi pastilele ce reuşeau să te adoarmă,

nu primea nicio culoare

ce ar fi țâşnit din degetele celeilalte mâini

cu care te-aş fi vopsit din vârful primului tău vis

până la călcaiele amintirilor

crăpate de setea movilei sub care ne-am fi putut odihni.

Soarele răsare din orice scânteie

lăsată de urma unei şuvite atinsă

de ultimul deget cu care

mi-aş fi umplut gura să te fluier

până te-aş fi presat sub ecouri.

Scânteia oaselor strivite poate aprinde o stea, spuneai,

lăsând-o sa se stingă alunecând

pe gâtu-ți deja inundat

de saliva-mi scursă din gândul că te-aş putea trezi

doar pentru mine.

Scânteia ei sfârâind în salivă poate prăbuşi o noapte

în abisul topit a două răsuflări

speriate de ce ar vedea dupa patru pleoape închise.